Minister gekap ná aankondiging oor hulp aan boereMinister Thoko Didiza. (Foto: GCIS) Thoko Didiza, minister van landbou, grondhervorming en landelike ontwikkeling, het onder skoot gekom ná haar aankondiging dié naweek oor die getal boere wat finansiële hulp ontvang uit die staat se landbourampbestuursfonds. Didiza het bekend gemaak dat 55 155 kleinboere aansoek gedoen het om finansiële hulp van wie 15 036 se aansoeke ter bedrae van R500 miljoen reeds goedgekeur is. TLU SA beskuldig Didiza nou daarvan dat haar departement slegs hulp vir bestaansboere aanbied wat hoofsaaklik ANC-ondersteuners is. “As die doel is om voedselproduksie in die land te verseker, moet haar departement ook kommersiële boere help wat effektief verantwoordelik is vir Suid-Afrika se voedselsekuriteit,” het Louis Meintjes, die president van TLU SA, Maandag in ŉ verklaring gesê. Maroela Media het vroeër berig die departement het vroeër R1,2 miljard deur die Covid-19-landbourampbestuursfonds bewillig om veral kleiner boere te help om te midde van die ekonomiese krisis staande te bly. Boere met ŉ omset van tussen R50 000 en R1 miljoen per jaar kon aansoek doen om hulp. Argieffoto (Foto: AfriForum) Volgens Meintjes dra die aantal kleinboere wat tot dusver vir dié hulp goedgekeur is, slegs tot 1,9% van die nasionale kosmandjie by. “Minister Didiza se verklaring dat dié finansiële steun voedselproduksie moet verseker, is dus ŉ blatante leuen,” meen Meintjes. Die VF Plus het op sy beurt die minister gekap omdat droogtehulp aan kommersiële boere nie meer aandag van die departement geniet nie. “Die departement van landbou hou hom besig met lippetaal en skenk nie genoegsame aandag aan Suid-Afrika se huidige en toekomstige voedselsekuriteit nie,” het Tammy Breedt, LP en woordvoerder van die VF Plus, in ŉ verklaring gesê. Breedt het benadruk dat Suid-Afrika in Maart vanjaar as ’n amptelike droogte-rampgebied geklassifiseer is. Die party voer nou aan dat beloftes ten opsigte van ŉ plan oor ŉ finansiële inspuiting en droogtehulp aan boere nog nie gerealiseer het nie. “Die effek van die droogte op Suid-Afrika het nie verdwyn met die aankoms van die Covid-19-pandemie nie. Die probleme wat geheers het voor die uitbreking van die virus behoort te midde van die afsondering steeds prioriteit te geniet,” het Breedt gesê.